Ľ. Vážny, poslanec: (2003-02-26):
Zníženie  maximálnej štátnej prémie, ako aj zvýšenie vymeriavacieho základu pre jej získanie výrazne nepostihne stavebné sporiteľne. Štát usporí iba hypoteticky, ale občan sporiteľ na takýto návrh doplatí najviac a bude opäť jediný v tomto systéme, ktorému sa v priebehu roka zmenia podmienky k horšiemu už druhýkrát a ktorého sa dopad takejto novelizácie dotkne v plnej miere. Uvedeným konštatovaním chcem poukázať na to, že z takéhoto počínania vlády mám dojem, akoby bol zasa občan, v našom prípade sporiteľ, na poslednom mieste v rebríčku hodnôt predkladateľa tejto novely. Na konto nekoncepčnosti práce vlády chcem vyzdvihnúť ešte jeden moment z nedávnej minulosti. Vláda pred cirka pol rokom dôvodila pri jej snahe zrušiť Štátny fond rozvoja bývania argumentom, že tento fond považuje za nesystémový nástroj poskytovania prostriedkov na výstavbu bytov a za systémové riešenie považuje hypotéky a stavebné sporenie, ktoré mieni podporovať. Dnes namiesto podpory vláda svojím návrhom novely potiera stavebné sporenie, ktoré po plánovanom zrušení Štátneho fondu rozvoja bývania ostane jediným nástrojom poskytnutia prostriedkov pre široké menej majetné vrstvy občanov, ktoré  nedisponujú majetkom vhodným na ručenie. Tiež argumentácia vlády o úspore v štátnom rozpočte odhadovanej na cirka 100 mil. korún neobstojí. Štátna prémia sa vypláca raz polročne. A na základe skúseností zo stavebných sporiteľní si dovolím tvrdiť, že snahou väčšiny  sporiteľov v roku 2003 bude naakumulovať terajšiu v súčasnosti platnú maximálnu sumu v hodnote 15 000 korún do 30. 6.  2003 t. j. pred prípadnou účinnosťou novely, aby tak získali maximálnu prémiu už k tomuto dátumu. Takýto logický predpokladaný postup sporiteľov bude mať za následok povinnosť štátu vyplatiť maximálnu štátnu prémiu už k polroku 2003, čo môže spôsobiť úplne opačný efekt z hľadiska úspory pre štátny rozpočet, nehovoriac už o časovej hodnote peňazí, ktoré bude musieť štátny rozpočet vynaložiť začiatkom druhého polroku. Taktiež diskutabilná je úspora v štátnom rozpočte, ktorá zníži objem výstavby a obnovy bytov so všetkými súvisiacimi dôsledkami na pohyb tovaru, materiálov, ako aj zamestnanosti. Podľa môjho názoru je potrebné, aby vláda pristupovala k riešeniu problému podpory bývania zodpovedne, systémovo a komplexne, po dôkladnej analýze daného stavu, po zhodnotení vplyvu takýchto úprav na systém s návrhom riešení vhodných aj pre občana sporiteľa, t. j. aby vláda najmä navrhla zavedenie pevne určeného mechanizmu do stavebného sporenia, podľa ktorého by sa raz ročne stanovovala výška štátnej prémie a tento systém by sa tak stal transparentným pre občana, sporiteľňu aj štát, ďalej, aby vláda neprehliadala problém zneužívania hypotekárnych úverov, ktorých bonifikácia stojí štát ročne nemalé prostriedky, ďalej, aby vláda predložila súbor opatrení, aby sa zabránilo fiktívnym hypotekárnym  úverom v rámci jednej rodiny, ktoré sa tak vlastne stávajú hotovostnými, dlhodobými pôžičkami s výhodným úrokom a vôbec neslúžia na podporu bytovej výstavby, ďalej, aby vláda zaviedla možnosť, aby úroky z úverov slúžiacich na bytovú výstavbu boli do určitej výšky odpočítateľnou položkou od základu dane, aby vláda riešila postupné odstraňovanie ďalších systémových chýb systému sporenia a rôzne ďalšie opatrenia. Toto je koncepčná práca. Takto predloženú novelu zákona preto pokladám za nekomplexnú, nesystémovú a konanie vlády hodnotím ako jej hazard nielen s dôverou občanov k systému stavebného sporenia, ktorý by mal byť založený na dlhodobej garancii štátu, ale aj s dôverou občanov k vláde ako celku. Mnoho občanov, ktorí sú v roku 2003 vplyvom rastu cien ťažko skúšaní a musia ešte viac rozmýšľať o použití každej koruny, nebude môcť zotrvať v pozícii sporiteľa, čím môže byť ohrozená tvorba disponibilných zdrojov stavebného sporenia v nasledujúcom období. Záverom vás, vážený poslanecký zbor, vyzývam, aby ste podporili môj nasledujúci návrh, že Národná rada Slovenskej republiky nedoporučuje návrh predmetného zákona prerokovať v druhom čítaní, Národná rada Slovenskej republiky v zmysle § 73 ods. 3 písm. a) zákona Národnej rady č. 350/1996 Z. z. o rokovacom poriadku vracia návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení, predkladateľovi na dopracovanie s akceptovaním uvedených námetov. Ďakujem za pozornosť. (Potlesk.)